Moluka apuseto

La Moluka apuseto aŭ Moluka salangano (Aerodramus infuscatus) estas malgranda apuso de la genro Aerodramus kaj unu el 25 specioj de la genro. Ĝi troviĝas kiel endemio en Sulaveso kaj en Molukoj en Indonezio. Du subspecioj, nome Sulavesa apuseto kaj Serama apuseto, estis iam konsiderataj apartaj specioj.

Taksonomio
La Molukan apuseton formale priskribis en 1880 la itala zoologo Tommaso Salvadori kun la dunoma nomo Collocalia infuscata baze sur specimeno kolektita en la insulo Ternate en la Molukoj. La specia epiteto infuscata estas Latina signife "malhela" el infuscare signife "malheliĝi". 

La Moluka apuseto estas nun unu el 25 apusetoj metitaj en la genro Aerodramus, kiun enkondukis en 1906 la usona ornitologo Harry C. Oberholser.

Oni agnoskis jenajn tri subspeciojn:
 A. i. infuscatus (Salvadori, 1880) – Sangihe-insuloj kaj Siaŭo (norde de nordorienta Sulaveso) kaj nordaj Molukoj
 A. i. sororum (Stresemann, 1931) – centra, suda, sudorienta Sulaveso kaj apudaj insuletoj (Sulavesa apuseto)
 A. i.  ceramensis (van Oort, 1911) – Buru kaj Seramo (centraj Molukoj) (Serama apuseto)

En 2007 Frank Rheindt kaj Robert Hutchinson sugestis, ke la subspecioj A. i. sororum kaj A. i. ceramensis sufiĉe diferencas laŭ plumaro, ke oni pli bone konsideru ilin kiel apartajn speciojn. La propono dividi la molukan apuseton en tri speciojn estis adoptita en la listo de mondaj birdoj konservata nome de la Internacia Ornitologia Komitato (IOC). La nomiga subspecio kun sia limigita distribuo estis renomita kiel Halmahera apuseto. La decido dividi la specion ne estis sekvata de aliaj ornitologoj, kaj en 2024 la IOC renversis sian decidon kaj regrupigis la tri speciojn.

Aspekto
La Moluka apuseto estas malgranda forkovosta apuseto, kiu longas 10 cm. Ĝi havas nigrabrunajn suprajn partojn kun grizeca pugobendo. La subaj partoj estas palbrunaj kaj la subvosto estas malhelbruna. La subspecio sororum havas grizblankan pugobendon 6–7 mm larĝan. La subspecio ceramensis havas pli larĝan pugobendon 10–12 mm larĝan.

 Referencoj 

 Chantler kaj Driessens, Swifts 
 Chantler, Phil & Driessens, Gerald (2000) Swifts: a Guide to the Swifts and Treeswifts of the World, 2a eld., Pica Press, East Sussex.

Eksteraj ligiloj

Kategorio:Apusedoj
Kategorio:Birdoj de Azio
Kategorio:Birdoj de la Filipinoj